Mi lesz veled iskolafogászat? Hogyan tudnak túlélni az iskolafogorvosok ?


Az elmúlt időszakban több alkalommal is tárgyaltuk a lap hasábjain az orvosi béremeléssel és az azzal kapcsolatos döntésekkel kapcsolatos tényeket és lehetséges következményeket. A fogorvosi társadalom egy különösen jelentős része – az iskolafogorvosok, az elmúlt egy év jogszabály változásait követve úgy néz ki kimaradt a bérkompenzációból. E havi számunkban velük foglalkoztunk.

Az orvosi és szakdolgozói társadalom közel osztatlan örömmel fogadta az Országgyűlésnek, a több lépcsőben - 2021. - 2023. között – megvalósuló, az orvosok és szakdolgozók béremeléséről szóló döntését. Mindenki reménykedett abban, hogy az évek óta tartó alacsony bérezési lehetőség után a közfinanszírozott ellátásban dolgozók szektorsemlegesen a szolgálati idő függvényében egységesen részesülnek majd a bértámogatásban. A részletszabályokat tartalmazó kormányrendelet végrehajtása során viszont kiderült, hogy ez korántsem így van. A bértámogatás kiterjed: az egészségügyi szolgálati jogviszonyban dolgozó orvosokra, szakdolgozókra, és a praxisközösségekre vonatkozó kormányrendelet alapján az alapellátásban a háziorvosokra, házi gyermekorvosok, fogorvosokra és azok szakdolgozóira. A felnőtt és gyermek háziorvosok esetében a praxisközösségekről szóló kormányrendelet problémamentesen alkalmazható, mivel a háziorvosi szolgálatok egymáshoz nagyon hasonló struktúrával működnek, praxisközösséget tudnak alkotni. Ugyanez nem mondható el a fogászati szolgáltatók mindegyikére: más a szolgáltatók típusa, az ellátás szintje, ezáltal a háziorvosi "köntös" a fogászatra teljes egészében nem húzható rá.  Ennek eredménye, hogy bizonyos szolgáltatóknak eddig nem volt lehetősége praxisközösségbe lépni, a rájuk vonatkozó kormányrendelet bizonyos passzusai miatt, így lényegesen alacsonyabb, kizárólag 30%-os mértékben vagy egyáltalán nem volt elérhető számukra a sok éve várt és üdvözölt bértámogatás. 

Kik is tartoznak ebbe a körbe?

A százéves múltú, napjainkban is működő „hungarikumnak” is nevezhető, főállású gyermekellátó iskola-fogászatok, fogászati szakellátások, különösképpen a szintén gyermekellátásban érdekelt fogszabályozások. Ennek előzménye volt, hogy 12 éves azonos jogi hátterű működés után egyik napról a másikra egy jogszabály változtatás okán – 313/2011. (XII. 23.) Korm. rendelet bevezetésével - 2012 január 1. napjától semmissé vált az iskola-fogorvosok több millió forintot érő működtetési joga – későbbi nevén praxisjoga (vásárlás, betöltés, alanyi jogon szerzés ellenére!) minden értesítés, vagy kártalanítás nélkül! Ennek éppen most tíz éve! A szakellátások pedig eleve praxisjog nélkül működtek, 2000. évi II. törvény rendelkezései okán.

A fent említett kormányrendelet, amely a 2000. évi II. törvény végrehajtásáról szól nagy anomáliákat szült. Ezt követően 2013-ban még az OALI (Országos Alapellátási Intézet, az OKFŐ 8 évvel ezelőtti jogelődje) is azt mondta ki, hogy az iskola-fogorvosok ellátási területe az intézményekből kerül ki. Ezáltal tartalmazza az érintett település lakossági gyermekfogászati ellátását és a bejárósokét is. Csak a név változott meg, a feladat maradt, kibővült. A meglévő működtetési jog átkonvertálása praxisjogba pedig nem történt meg. Az iskolafogászati körzetek a rendelet értelmezésének okán értéktelenné, így eladhatatlanná váltak, amely miatt többen az Alkotmánybírósághoz fordultak. Sajnos az Alkotmánybíróság a 3250/2019. (X. 30.) határozatával kimondta, hogy a jelenlegi törvények alapján az iskolafogászatokra nem jár praxisjog, de nem zárta ki véglegesen egy későbbi, módosító javaslat alapján az intézményi beemelés lehetőségét a törvénybe. Az iskola-fogorvosok jogfosztottan ugyanúgy ellátták - ellátják a munkájukat, a tavalyi bértámogatást viszont az el nem ismert praxisjoghoz kötötték, ezáltal bezárult a kör: de nem a megelégedettségé az "alapellátás egészét tekintve", hanem az újbóli igazságtalan kirekesztésé! Egyik kolléganőnket idézve: „a praxisjogunk megléte vagy hiánya nem befolyásolja a praxisközösségekbe lépési és közreműködési képességeinket a különböző praxisközösségi szinteken!”. Ezzel teljes mértékben egyet tudunk érteni mivel: a diplománk azonos, sőt sokszor az idősebb kollégáknak szakvizsgájuk is van, hatásköri, kompetenciabeli különbség nincs közöttünk. Az iskola-fogászati feladatokat ellátó gyermek-fogorvosok vagyunk mi is, hisz nincs különbség a gyermekek fogai között abban a tekintetben, hogy utca vagy iskola szerint vannak rendelve egy körzeti szintű ellátáshoz! Az ellátottjaink után mindenki ugyanúgy fejpénzt kap (bázisfinanszírozás), mindegy, hogy lakos vagy tanuló, a körzet, az ellátotti kör és az ellátó orvos pedig egyértelműen beazonosítható az iskola-fogászat esetében is.

[bookmark: OLE_LINK3][bookmark: OLE_LINK4]Mit végeznek az iskolafogorvosok?

Az iskola-ifjúsági fogorvos koordinálja és végzi a gyermekek szervezett, csoportos prevenciós ellátását oktatási-nevelési intézményi forma keretében mind a településen lakó, mind a bejáró gyermekek részére és részt vesz kötelező jelleggel az ellátásukban is. Az iskola-fogászati alapellátás, a komplex prevenció szerves része, nélkülözhetetlen folytatója a gyermekek fogszabályzó szakellátása. Az alapellátásban kiszűrt fogszabályozást igénylő eltérések korrekciója, ha nem valósul meg időben vagy egyáltalán nem, az más, a fogazatot érintő probléma kialakulásához vezet. A közfinanszírozott fogszabályozási szakrendelések országos szinten túlterheltek, nagy méretű ellátási területek jöttek létre. Többévesek a várólisták, elégedetlenek a betegek. Ilyen bérezés mellett a fiatal kollégák inkább távolmaradnak e szakmától, a tapasztalt kollégák utánpótlása így megszűnik a közfinanszírozott ellátásban. A hosszú előjegyzési listák miatt sok rászoruló páciens nem jut hozzá az ellátáshoz 18 éves koráig a támogatott időszakon belül.

A fogászat alulfinanszírozottságának felszámolása az orvosi és szakdolgozói bérek rendezésével jó irányba indult el, de sajnos a szektoron belül nem mindenkit vitt magával. A praxisközösségek is a prevencióra alapuló egészségügy eszméje mentén jöttek létre, mégsincs benne sem az iskola-fogorvos, sem a fogszabályozó szakorvos, pedig indokolt lenne mindkét szolgáltatót abba integrálni. Így lehetőség nyílna a több évtizedes munkájukat megillető méltó bértámogatásra épp úgy, mint az orvos- és szakdolgozói társadalom többi részének.

Mi történik, ha minden így marad?

Ha nem lesz változás a közeljövőt tekintve, félő, hogy a közfinanszírozott iskola-fogászati alapellátások és fogszabályozási szakellátások nehéz helyzetbe kerülnek. Az iskola-fogorvos és fogszabályozó orvos kollegák zöme saját ingatlanját, saját eszközeit használja állami feladat teljesítésére. A rendszerhez lojális, kitartó, nagy teherbírású (fizikai és lelki téren) a szakmáját (gyermek-fogászatot, fogszabályozást) szerető empatikus, elhivatott, több évtizedes gyermek-ellátási gyakorlattal, szakvizsgával is rendelkező fogorvos kollégák állnak rendelkezésre teljes infrastruktúrával!

A helyzet jelenlegi konzerválása sok veszélyt rejt magában. A szakmában maradó, tapasztaltabb kollégák lelkesedése, munkabírása pedig napról-napra – érthetően - hanyatlik: az évek óta várt méltó bérrendezés helyett továbbra is csak a szerény, egy élet munkáját, az elért eredményeket, a vállalt felelősséget, a befektetett energiát távolról sem kompenzáló nyugdíj „reménye” lebeghet előttük. Az iskolafogászatot ellátó kollégák átlagéletkora nő, új belépő ezeken a szinteken érthetően nincs. Napjainkra már több milliós bértámogatás hiány halmozódott fel esetükben, ami hónapról hónapra nő. 
Mi lenne a megoldás?

 A megoldás kimondva egyszerű: a közfinanszírozott ellátók mindegyikét a praxisközösségekbe kellene valamilyen formában integrálni, amely lehetőséget adna az iskola-fogorvos és fogszabályozó szakorvos számára is a magasabb bértámogatásra, minimum a 80%-os szint biztosításával. Tudjuk, hogy ehhez akár a jogszabályok jelentős szintű módosítására van szükség, de a kérdés sürgető és országosan több, mint száz kollégát érint. Ezzel egyrészt biztosíthatóvá válna az utánpótlás, másrészt az ellátási területek csökkennének, harmadrészt pedig a várólisták is jelentősen rövidülnének, amely elégedettebb betegeket és végső soron egy egészséges, feszültségmentes beteg-orvos kapcsolatot eredményezne. Nem utolsó sorban pedig hozzájárulna a magyarok egészségi állapotának fejlődéséhez. Mi ezt a szebb jövőképet tárjuk a döntéshozók elé. 

A gyermekellátó kollégák e jövőképért küzdenek immáron egy éve! A problémákat mind az EMMI, mind a Magyar Orvosi Kamara és más, illetékes hatóságok irányába folyamatosan jelezzük. Bízunk a helyzet mielőbbi eredményes rendezésében. Ez mindannyiunk, a magyar egészségügy és a biztonságos gyermekellátás közös érdeke!

